hurricane
Hurricane er betegnelsen for det kraftigste stadium af tropiske cykloner over især Atlanterhavet; vindstyrken skal være mindst 32,6 m/s. Hurricanes optræder hver sensommer og efterår i Caribien og på USA's øst- og vestkyst, ofte med store ødelæggelser til følge.
Forstadiet til en hurricane er et tropisk lavtryk, som uddybes ved passagen over varme havområder, der skal have en temperatur højere end 26 grader; derimod mister hurricanes hurtigt deres kraft over land.
I takt med at havtemperaturen stiger på grund af den globale opvarmning, er der en forventning om, at der kommer mere energi til disse hurricanes. Det kan betyde enten, at de bliver stærkere med mere vind, eller at de bliver mere udbredte og dækker et større område med både vind og kraftig nedbør.
Hurricanes følges nøje, og sæsonens storme navngives i alfabetisk rækkefølge. Katrina, der ramte New Orleans i 2005, er den dyreste Hurricane til dato efterfulgt af Harvey fra 2017.